[Clemens Episcopus servus servorum Dei, dilectis filiis Abbati, Priori et conventui Clun. Matisconensis Diœcesis salutem et Apostolicam benedictionem. Cum à nobis petitur quod justum est et honestum, tam vigor æquitatis, quàm ordo exigit rationis, ut id per sollicitudinem officii nostri ad debitum perducatur effectum. Sanè petitio vestra nobis exhibita continebat quod, cum Monachi Monasterii vestri colligentes redditus Pitantiarum vestrarum (filii Prior, et conventus) usibus deputatos, minus competenter vobis ipsas Pitantias ministrarent, et ex hoc defectum sustineretis sæpius in eisdem; vos diligenti super hoc deliberatione præhabita ordinastis, ac etiam convenistis quod tu (fili Abbas) ac successores tui Abbates Monasterii prælibati, qui erunt pro tempore, universos et singulos præfatos redditus, qui vobis (memorati Prior, et conventus) pro dictis pitantiis usque ad tempus ordinationis et conventionis hujusmodi fuerant deputati, quibusdam ex eis nominatim expressis dumtaxat exceptis, percipere ac habere in perpetuum debeatis: ita quod tu, ac successores prædicti propter hoc certo modo teneamini Priori, et conventui Cluniacensi, qui pro tempore fuerint, in hujusmodi pitantiis providere, vel facere provideri, et nihilominus aliàs ipsis certis terminis quamdam in usus Pitantiarum earumdem convertendam solvere pecuniæ quantitatem, prout in litteris patentibus inde confectis plenius continetur. Nos itaque vestris supplicationibus annuentes, quod providè factum est in hac parte ratum habentes et firmum, illud auctoritate Apostolica confirmamus, et præsentis scripti patrocinio communimus, tenorem prædictarum litterarum de verbo ad verbum facientes præsentibus annotari, qui talis est. Universis præsentes litteras inspecturis frater Yvo humilis Prior Cluniacensis, totusque ejusdem loci conventus salutem in Domino æternam. Quoniam de redditibus et Proventibus Pitanciæ nostræ deputatis nobis minus competenter ministrabatur, et in Pitanciis frequenter patiebamur penuriam et defectum, Reverendus pater Dominus Yvo Abbas noster Cluniacensis paterna sollicitudine curans nobis competentius et commodius ministrari; Nobiscum super hoc pro se et successoribus suis Cluniacensi Abbatibus ordinavit et convenit in hunc modum. Videlicet quod universos et singulos redditus, et Proventus dictæ Pitantiæ deputatos, et etiam assignatos, quosque ipsa Pitantia consuevit et debuit percipere et habere usque ad diem confectionis præsentium litterarum, ipsius Reverendi Patris nostri Abbatis, et successorum ejus Cluniacensium Abbatum Camera de cætero in perpetuum percipiet et habebit: cum prandio à Domo nostra Silviniacensi debito; viginti libris Cluniacensibus in Territorio Cluniacensi, pro Ioannis de Bapalmis quondam Prioris Claustralis Clun. anniversario; octo libris et quinque solidis Parisiens. in Territorio de Chevignes, pro Donadei quondam Prioris Domus nostræ sancti Saturnini de portu anniversario; Centum solidis Viennensibus in valle Dardre, pro Gaufridi de Buxeria Monachi anniversario; centum solidis Parisiensibus apud Ambertam, pro Domini Petri de sancto Ypolito Canonici Lingonensis Anniversario assignatis; necnon decem libris Viennensibus in quibus Domus nostra de Paredo, pro anniversario bonæ memoriæ Rollandi quondam Abbatis nostri Cluniacensis tenetur; redditibus etiam, et Proventibus à nobis ex nunc in antea ratione Pitantiæ acquirendis, aut nobis à Christi fidelibus conferendis dumtaxat exceptis, quæ nobis omnia remanebunt: Idem verò Abbas et successores sui jam dicti nobis propter hoc in potagio, oleo, speciebus, pro sausis, amygdalis, riso, farina, pro tartris, et pastillis, quotiescumque nos tartras et pastillos habebimus, et aliis omnibus absq; piscibus necessariis, in quibus ante tempus ordinationis et conventionis istius nobis provideri consuetum est, tenentur competenter providere vel facere provideri; nobisque die illa, qua Tartras habebimus, Pitantia nostra de Caseis à dicta Domini Abbatis Camera solvetur nihilominus et reddetur, tenentur insuper tam dictus Dominus Abbas, quam successores sui prædicti annis singulis in perpetuum reddere et solvere nobis centum octoginta libras Viennens. videlicet Dominica in Bordis sexaginta libras, in Festo B. Mariæ Magdalenæ sexaginta libras; et in Festo B. Dionysii sexaginta libras in usus et utilitatem dictæ nostræ Pitantiæ convertendis. Cæterum duas salvas infra clausuram Proprisii Ecclesiæ Cluniacensis, cum fossatis, quæ sunt extra clausuram eamdem à Turre de horto usque ad Proprisium Decanatus, nobis sæpedictus Dominus Abbas pro se et successoribus suis jam dictis concessit et donavit. Habebit autem quicumque bona ipsius Pitantiæ conservabit unum equum, cui in fœno, et avena, et unum garsionem, cui in victu idem Dominus Abbas et successores sui tenentur facere provideri. In cujus rei testimonium præsentibus litteris sigilla nostra dignum duximus apponenda. Datum Cluniaci V. Idus Ianuarii, Anno Domini M.CC.LXIII. Nulli ergo omnino hominum liceat hanc paginam nostræ confirmationis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et Beatorum Petri et Pauli Apostolorum ejus se noverit incursurum. Datum Viterbii V. Kalend. Augusti, Pontificatus nostri anno III.]